กรมควบคุมโรค กระทรวงสาธารณสุข ชี้แจงกรณีมีข่าวพบชายไทยเสียชีวิตหลังฉีดวัคซีนโควิด-19 ยืนยัน ไม่เป็นความจริง
ศูนย์ต่อต้านข่าวปลอม เผยแพร่ข้อมูลกรณีมีมีข่าวปรากฎในสื่อออนไลน์ประเด็นเรื่องชายวัย 58 ปี เสียชีวิตหลังฉีดวัคซีนป้องกันโควิด-19 เข็มที่ 2 ซึ่งจากการตรวจสอบข้อเท็จจริงจากกรมควบคุมโรค กระทรวงสาธารณสุขพบว่าข้อมูลดังกล่าวเป็นข้อมูลเท็จ ชี้แจงว่าชายไทยรายดังกล่าวยังไม่เสียชีวิตและเหตุการณ์เจ็บป่วยไม่ได้เกิดจากการรับการฉีดวัคซีนป้องกันโควิด-19 แต่เกิดจากผู้ป่วยรายนี้มีภาวะที่เสี่ยงต่อการเกิดโรคหลอดเลือดสมองอยู่เดิมแล้ว โดยวันที่ 17 พฤษภาคม 2564 เพจเฟซบุ๊กโรงพยาบาลพระปกเกล้าได้เผยแพร่แถลงการณ์ผู้อำนวยการโรงพยาบาลฯกรณีชายอายุ 58 ปี ที่ต้องเข้ารับการรักษาตัวจากอาการแขนและขาซีกซ้ายอ่อนแรงฉับพลัน โดยอาการเกิดขึ้น 3 วันหลังจากการฉีดวัคซีนโควิด-19 เข็มที่ 2 ต่อมาตรวจพบว่าสมองซีกขวาขาดเลือดขนาดใหญ่และไม่ตอบสนองต่อการให้ยาละลายลิ่มเลือดมีผลทำให้เกิดภาวะสมองบวมอย่างมาก ระดับความรู้สึกตัวลดลงและต้องผ่าตัดกะโหลกศีรษะฉุกเฉินเพื่อลดความดันสมอง ทั้งนี้ โรงพยาบาลพระปกเกล้าจึงแจ้งเพื่อทราบโดยทั่วกันและประชาชนไม่ควรเกิดความตื่นตระหนก